ผลวิจัยชี้ "แบงก์กิ้ง เอเยนต์" ช่วยหมู่บ้านทั่วไทยเข้าถึงบริการการเงินมากขึ้น
ผลวิจัยพบหมู่บ้านทั่วไทยยังเข้าไม่ถึงบริการทางการเงินในระบบระยะ 5 กิโลเมตร 55% ชี้หากมีแบงก์กิ้ง เอเยนต์จะทำให้กลุ่มนี้เข้าถึงได้อีก 34%
21 ก.พ. 2561

ผลวิจัยพบหมู่บ้านทั่วไทยยังเข้าไม่ถึงบริการทางการเงินในระบบระยะ 5 กิโลเมตร 55% ชี้หากมีแบงก์กิ้ง เอเยนต์จะทำให้กลุ่มนี้เข้าถึงได้อีก 34%นางโสมรัศมิ์ จันทรัตน์ หัวหน้ากลุ่มงานวิจัยด้านระบบการเงิน สถาบันวิจัยเศรษฐกิจป๋วย อึ๊งภากรณ์ เปิดเผยว่า ได้ร่วมกับ น.ส.อัจจนา ล่ำซำ หัวหน้ากลุ่มงานวิจัยด้านเครือข่ายวิจัยและการสื่อสาร สถาบันวิจัยเศรษฐกิจป๋วย อึ๊งภากรณ์ จัดทำงานวิจัยเรื่องบริการทางการเงินของประเทศไทย : มุมมองเชิงพื้นที่จากข้อมูลจุดพิกัดกว่า 3 แสนจุดทั่วประเทศงานวิจัยนี้เป็นการศึกษาการกระจายตัวเชิงพื้นที่ของบริการทางการเงินไทย โดยใช้ข้อมูลจุดพิกัดของผู้ให้บริการทางการเงินประเภทต่างๆ จากกูเกิล แมพ ซึ่งสะท้อนระยะเดินทางเข้าถึงบริการทางการเงินประเภทต่างๆ ได้ลึกถึงระดับหมู่บ้าน ตลอดจนความทั่วถึงและหลากหลายของบริการทางการเงินในแต่ละพื้นที่ทั่วประเทศ  จากการศึกษา ได้ข้อสรุปว่า ปัจจุบันมีหมู่บ้านถึง 55% ที่เข้าไม่ถึงบริการทางการเงินในระบบได้ในระยะ 5 กิโลเมตร แต่ในกลุ่มนี้หากได้รับการเติมเต็มโดย บริการทางการเงินกึ่งระบบ เช่น สหกรณ์ รวมถึงจุดบริการอื่นที่มีศักยภาพจะเป็นตัวแทนธนาคารพาณิชย์ (แบงก์กิ้ง เอเยนต์) ได้ เช่น สถานีบริการน้ำมัน ไปรษณีย์ ผู้ให้บริการโทรคมนาคม ตู้เติมเงิน ร้านสะดวกซื้อ จะทำให้หมู่บ้านเหล่านี้เข้าถึงบริการทางการเงินได้อีก 24%อย่างไรก็ตาม จะเข้าถึงได้เพิ่มขึ้นอีก 10% ถ้าร้านค้าร้านโชห่วย ผู้ประกอบการที่ติดตั้งเครื่องรูดบัตร (อีดีซี) ภายใต้โครงการระบบการชำระเงินแบบอิเล็กทรอนิกส์แห่งชาติ มาเติมเต็มในฐานะแบงก์กิ้ง เอเยนต์ด้วย หรือเท่ากับว่าทำให้เหลือหมู่บ้านที่เข้าไม่ถึงบริการทางการเงินเพียง 21% ซึ่งก็สามารถไปส่งเสริมให้หมู่บ้านที่อยู่ห่างไกลเหล่านี้เข้าถึงบริการทางการเงินได้ผ่านการใช้บริการทางการเงินอิเล็คทรอนิกส์